Koto Tea Space
Channel: yuthasak chinawong
Date: 16/02/2022

@kototeaspaceสวรรค์แห่งใหม่ของคนรักชา ที่ซ่อนตัวอยู่ในตรอกลับริมถนนเจริญกรุง
คำว่าพื้นที่ของคนรักชา คือนิยามที่ชัดเจนที่สุดสำหรับ Koto Tea Space ไม่ใช่ร้านขายชาหรือเป็นเพียงคาเฟ่ หากแต่เป็นพื้นที่แลกเปลี่ยนความรู้ ความคิด และประสบการณ์ของกลุ่มคนรักชา ผ่านคอร์สดื่มชาที่มีทั้งเก็นไมฉะ เกียวคุโระ เซ็นฉะ มัทฉะ และโฮจิฉะ ท่ามกลางบรรยากาศผ่อนคลายจากความตั้งใจออกแบบสถาปัตยกรรมภายในทุกอณู
Koto Tea Space รีโนเวตจากอาคารพาณิชย์เก่าให้กลายเป็นร้านชาแบบญี่ปุ่นร่วมสมัย ผ่านฝีมือการออกแบบของอาจารย์ทากานาโอะ โทโด (Takanao Todo) โดยภายนอกร้านใช้สีน้ำตาล เฟอร์นิเจอร์ภายในเน้นสีเอิร์ธโทนและไม้สีเข้ม ตัดกับผนังสีครีมนวลสบายตา ภายในเน้นการแบ่งแยกฟังก์ชันในแต่ละพื้นที่ชัดเจน เพื่อโชว์ดีเทลของแต่ละองค์ประกอบ แบ่งเป็น 3 โซนหลัก ได้แก่ ประตูทางเข้า บาร์ และห้องน้ำ ให้ความรู้สึกของการเดินทางผ่านข้ามมาอีกโลกหนึ่ง ตัดขาดจากความวุ่นวายภายนอก โดยประตูทางเข้าปูด้วยไม้โนเร็นเพื่อต้อนรับแขก บาร์ออกแบบมาสำหรับ 5 ที่นั่ง พร้อมพื้นผิวของบาร์ที่เป็นเนื้อดิน เพื่อให้แขกได้พักผ่อนคลายกับชาดี ๆ สักถ้วย ด้านห้องน้ำเลือกใช้ผนังที่มีพื้นผิวของหิน และมีแสงธรรมชาติส่องผ่านระแนงไม้ด้านบน ช่วยให้เพลิดเพลินไปกับความสันโดษ ส่วนระบบไฟภายในร้านถูกรวมเข้ากับตู้ ซึ่งทำให้แสงโดยรอบอบอุ่น ในขณะที่พื้นที่เคาน์เตอร์จะส่องสว่างด้วยสปอตไลต์เพื่อเพิ่มความสว่างให้กับเคาน์เตอร์บาร์
เมื่อก้าวเข้ามาที่ Koto Tea Space รับรองเลยว่าคุณจะรู้สึกผ่อนคลาย เหมือนได้หลีกหนีจากเมืองที่พลุกพล่านชั่วครู่
และในตอนนี้ ร้านกำลังเข้าร่วมเทศกาล Bangkok Design Week 2022 ด้วยงานที่ชื่อว่า Light at Koto หากใครสนใจสัมผัสประสบการณ์และบรรยากาศการดื่มชาสุดพิเศษ ก็เข้าไปจองคอร์สดื่มชาได้ตามรอบเวลาในเพจ Koto Tea Space ได้เลย
วัน-เวลาทำการ : เปิดจองทุกวัน 09.00 - 21.00 น. 
ในงาน Bangkok Design Week 2022 เปิดวันที่ 11 - 13 กุมภาพันธ์ 2565 เวลา 18.00 - 21.00 น. (จำกัดรอบละ 6 ที่นั่ง)
สถานที่ : 492 ซอยเจริญกรุง 49 ถนนสีลม แขวงสุริยวงศ์ เขตบางรัก กรุงเทพฯ
รายละเอียดเพิ่มเติม : Koto Tea Space - 琴